Recuperarem les enyorades rutines i les abraçades perdudes quan passe la Covid-19
2025-07-24

La gran feina que estan desenvolupant en aquests moments de crisi sanitària els professionals de la salut és indiscutible. Un treball que ara es fa una mica més difícil a causa de les precaucions i les mesures que ara han d’adoptar per a garantir, no sols la seua seguretat, sinó també la dels pacients que cada dia atenen.

El treball en atenció primària és la primera porta a la qual crida els ciutadans per a ser atesos i, els sanitaris que els atenen són els que escolten i saben de primera mà què els passa. En moltes ocasions tan sols amb una mirada ja que són molts anys de contacte amb ells, de vivències, de donar-los ànims, d’abraçar-los per a consolar-los…d’anar més enllà de les seues obligacions com a professionals de la salut.

En aquest estat d’alerta sanitària, molts d’aquests professionals han notat com els més majors senten aquesta por a allò desconegut, a poder contagiar-se i, en moltes ocasions, a la solitud que la Covid-19 els porta, al no poder realitzar les seues rutines diàries.

Bé ho sap Asun Garibo Redolat, infermera d’Atenció Primària de Centre de Salut de Burjassot, una de les promotores del programa “Per la salut…pas a pas” que, setmanalment, reuneix en La Granja a desenes de veïns i veïnes del municipi amb l’objectiu que les persones majors realitzen exercici a l’aire lliure i facen passejos saludables.

Davant la impossibilitat de fer-ho en aquests moments, i després de comprovar de primera mà i dia a dia, com els majors de Burjassot estan vivint el confinament, Asun ha fet una preciosa fotografia, en forma de relat, de la realitat que viu cada jornada i, amb molt d’ànim, destaca que els seus aplaudiments de les 20h, són “per als meus pacients, i els seus familiars. Ells són els meus herois particulars. Són els herois silenciosos dels quals ningú parla, que malgrat les seves pors, la seva tristesa i la seva solitud lluiten cada dia per a tirar endavant”.

A més, Asun està “segura que aviat recuperarem les enyorades rutines , les abraçades perdudes i l’alegria en el nostre retrobament”.

Us deixem el RELAT COMPLET perquè el llegiu. Moltíssimes gràcies per les teues paraules i per fer partícip dels teus sentiments i enyorances a tot Burjassot.